Is-Sitt Pitazz – Paragrafi 1681-1690 + F'dak il-waqt, id-dawl ta' Alla nifidni u ħassejt li jiena kont il-propjeta' eskulussiva ta' Alla; u kelli esperjenza tal-ikbar ħelsien spiritwali, li qabel ma kellix idea tiegħu. U fl-istess waqt, rajt il-glorja tal-Ħniena Divina u għadd infinit ta' erwieħ li kienu qegħdin ifaħħru t-tjubija Tiegħu. Ruħi kienet għadha tinsab mgħarrqa kollha kemm hi f'Alla, u smajt dan il-kliem, Int binti l-iżjed għażiża. Il-preżenza ħajja ta' Alla kompliet isseħħ matul il-jum kollu. + 1 ta' Mejju (1938). Illum filgħaxija, Ġesu' qalli, Binti, jonqsok xi ħaġa? Jien weġibt, "O Mħabba tiegħi, meta jiena għandi Lilek għandi kollox." U l-Mulej wieġeb, Li kieku l-erwieħ kellhom jintelqu kollhom kemm huma f'idejja, Jiena stess kont nidħol għalihom biex inqaddishom, u kont inferra' grazzji ikbar fuqhom. Hemm erwieħ li jfixklu l-isforzi Tiegħi, imma Jiena għadni ma qtajtx qalbi minnhom; kull darba li huma jduru lejja, Jiena mmur niġri biex ngħinhom, inħarishom bil-ħniena Tiegħi, u nagħtihom l-ewwel post fil-Qalb ħanina Tiegħi. 1683. Ikteb għall-benefiċċju ta' erwieħ reliġjużi li Jiena nieħu gost immur f'qalbhom fit-Tqarbin Imqaddes. Imma jekk insib lil xi ħaddieħor f'qalbhom, din il-ħaġa ma nkunx niflaħha u nitlaq malajr minn dik il-qalb u nieħu Miegħi d-doni u l-grazzji kollha li Jiena nkun ħejjejt għar-ruħ. U r-ruħ lanqas biss tinduna li Jiena nkun tlaqt. Wara xi ħin, tibda tinduna li għandha ġewwa fiha vojt u nuqqas ta' sodisfazzjon. O, li kieku hi mbagħad iddur lejja, Jiena ngħinha tnaddaf lil qalbha, u Jiena nwettaq kollox fir-ruħ tagħha; imma jekk hi ma tkunx trid taf u ma tkunx trid, Jiena ma nistax inkun is-Sid tal-qalb tagħha. + Jiena spiss nikkomunika mal-moribondi u niksbilhom il-ħniena divina. O, kemm hi kbira t-tjubija ta' Alla, ikbar milli aħna nistgħu nifhmu. Hemm mumenti u hemm misteri tal-ħniena divina li bihom jistagħġbu s-smewwiet. Ejjew nieqfu milli niġġudikaw lill-erwieħ, għax il-ħniena ta' Alla fuqhom hi straordinarja. Waqt is-siegħa Adorazzjoni llum, staqsejt lill-Mulej Ġesu' jekk jogħġbux jgħallimni dwar il-ħajja spiritwali. Ġesu' weġibni, Binti, għix bil-fedelta' l-kliem li Jiena qed ngħidlek. Tpoġġix valur għoli fuq kull ħaġa esterna, tkun xi tkun, ukoll jekk tkun tidher prezzjuża ħafna f'għajnejk. Intelaq għal kollox, u għix flimkien miegħi l-ħin kollu. Afdali kollox f'idejja, u tagħmel xejn waħdek, u inti dejjem ikollok ħelsien kbir tal-ispirtu. L-ebda ċirkostanza, l-ebda ġrajja qatt ma tkun tista' tinkwetak. Tagħtix kas ta' dak li jgħidu n-nies. Ħalli lil kulħadd jiġġudikak kif irid. Tippruvax tiskuża lilek innifsek; ma tiġrilek l-ebda ħsara. Agħti kollox mal-ewwel sinjal li xi ħadd ser jitolbok xi ħaġa, ukoll jekk jitolbok l-aktar affarijiet bżonnjużi. Titlob xejn mingħajr ma tikkonsultani. Ħallihom joħdulek ukoll dak li għandek dritt għalih – ir-rispett, isem tajjeb għalik innifsek – ħalli l-ispirtu tiegħek jogħla 'l fuq minn dan kollu. U hekk meħlusa minn kollox, oqgħod strieħ qrib Qalbi, u tħalli xejn itellfek il-paċi tiegħek. Studenta Tiegħi, oqgħod aħseb fuq il-kliem li Jiena għidtlek. O Mħabba tiegħi, Mgħallem etern tiegħi, kemm hi ħaġa tajba li wieħed jobdi; għax meta l-ubbidjenza tgħaddas ir-ruħ iġġib magħha l-qawwa u s-saħħa sabiex wieħed ikun jista' jaħdem. Illum rajt lill-Mulej Ġesu' Msallab. Perli prezzjużi u djamanti kienu ħerġin mill-ferita ta' Qalbu. Stajt nara kif qtajja' ta' erwieħ kienu qegħdin jiġbdu dawn id-doni, imma kien hemm ruħ waħda li kienet tinsab l-iktar qrib tal-Qalb Tiegħu u din, peress li kienet taf kemm huma kbar dawn id-doni, kienet qiegħda tiġborhom bl-abbudanza, mhux biss għaliha stess, imma għall-oħrajn ukoll. Is-salvatur qalli, Ara, it-teżori tal-grazzja li niżlin fuq l-erwieħ, imma mhux l-erwieħ kollha jafu kif japprofittaw mill-ġenerożita' Tiegħi. Illum, il-Mulej qalli, Binti, ħares fil-Qalb Ħanina Tiegħi u rrifletti l-kompassjoni tagħha fil-qalb tiegħek u fl-għemejjel tiegħek, sabiex inti, li qiegħda xxandar il-ħniena Tiegħi lid-dinja, inti stess tkun qiegħda taqbad bin-nar tagħha. 8 ta' Mejju (1938). Illum, rajt żewġ kolonni enormi mwaqqfin fuq l-art; jiena kont waqqaft waħda minnhom, u ċerta persuna, S.M., kienet waqqfet l-oħra. Dan konna għamilnieh bi sforz liema bħalu, ħafna xogħol u diffikulta'. U meta jiena kont waqqaft il-kolonna, jiena stess bdejt nistagħġeb minn fejn kont ġibt dik is-saħħa straordinarja. U ntbaħt li dan ma kontx għamiltu bis-saħħa tiegħi stess, imma bis-saħħa li ġietni mis-sema. Dawn iż-żewġ kolonni kienu qrib xulxin, fl-isfond tax-xbieha. U rajt ix-xbieha, mgħollija 'l fuq ħafna u mdendla minn dawn iż-żewġ kolonni. F'daqqa waħda, kien hemm tempju kbir, imwieżen minn ġewwa u minn barra, minn dawn iż-żewġ kolonni. Rajt id qiegħda tispiċċa (l-bini) tat-tempju, imma ma stajtx nara min kienet il-persuna. Kien hemm għad kbir ta' nies, fit-tempju u barra mit-tempju, u nixxigħat ħerġin bil-qawwa jgelglu mill-Qalb kollha Ħniena ta' Ġesu' kienu neżlin fuq kulħadd. Wara t-Tqarbin illum, Ġesu' qalli, Binti, agħtini l-erwieħ. Kun af li hi l-missjoni tiegħek li tirbaħ l-erwieħ għalija permezz tat-talb u tas-sagrifiċċju, u billi tħajjarhom jafdaw fil-ħniena Tiegħi.
Djarju ta' Swor Fawstina – Is-6 Pitazz (par.1681-1690)